Êrîşên li ser taxên Şêx Meqsûd û Eşrefiyeyê yên Helebê 2026

**Êrîşên li ser taxên Şêx Meqsûd û Eşrefiyeyê** êrîşeke li dijî kurdên Helebê ye ku ji alyên komên girêdayê hikûmeta demkî ya Sûriyê ku bi alîkariya Tirkiyeyê pêk hatiye. Ev komên ku li Helebê êrîşê kurdan dikin, Firqeya 62 (Silêman Şah-El Emşat), Firqeya 72 (Sutlan Murad), Firqeya 76 (El Hemzat) û Firqeya 80 (Tevgera Nûredîn El Zingî) ne ku komên tawanbar in û heya niha di gelek tawanên li dijî sivîlan de cih girtine. Êrîşa li hemberî kurdên Helebê ji 6ê kanûna paşîn heta 10ê kanûna paşîna a sala 2026an bi awayekî bê navber berdewam kiriye. Taxên kurdan ji aliyê komên hikûmeta veguhêz û balefirên bê mirov ên Tirkiyê ve hatine bombebaran kirin ku di encamê de bi dehan kurd hatine kuştin. Bi taybetî taxa Şêx Meqsûd ku li taxê nifûsa kurdan zêde bû, bi êrîşên bombebarana giran hatiye wêran kirin.

Di heman demê de Tirkiye jî rasterast li gel van komên ku êrîşê kurdan dike cih girtiye ku di 8ê kanûna paşîn a 2026an de wezareta berevaniyê ya Tirkiyê daxuniyeke belav kiriye ku ev komên ku êrîşê kurdan dikin alîkarî bixwazin ew ê herin alîkariya wan.

## Paşperdeh
Berê erêş li hemberê her du taxên kurd were wezîrê derveyê Tirkiye Hakan Fidan ji Tirkiyê ve bi caran gef li kurdên Rojavayê Kurdistanê xwariye. Parlamenterê DEM partiye Cengiz Çandar li meclîsa Tirkiyê di derbarê gefên Hakan Fidan a li dijî kurdan serokkomarê Tirkiyeyê Recep Tayyip Erdoğan hişyar kiriye û di axafina xwe de ji serokkomarê Tirkiye xwestiye ku gefên Hakan Fidan bide rawestandin. Hakan Fidan li gel gefên xwe gotiye ku Hêzên Sûriya Demokratîk (HSD) bê şert û merc çekê xwe dayne û tevlê komên berê ya Daîşê ku niha bi navê artêşa Sûriyê hatine binav kirin, bibin. Piştê çend rojan Hakan Fîdan wezirê derveyê Tirkiyê, İbrahim Kalın serokê MİTê û hinek rayaderên leşkerî yên Tirkiyê çûne Sûriye. Di dema axavtina xwe de Hakan Fidan careke din dîsa dubare kiriye ku hêzên kurd bê şert merc beşdarê hikûmeta Sûriyê bibin. Piştî vê axaftina wezîrê karê derve yê Tirkiyeyê Hakan Fidan di 6ê çileya 2026an de li hemberê kurdên Helebê bi çekên giran êşrîş hatiye destpêkirin.

## Kronolojî
### 6ê çileyê
Di roja 6ê kanûna paşîn de komên bi ser hikûmeta vegûhêz a demkî ku di despêkê de ji aliyê Tirkiyê ve hatibûn damezrandin êrîşê taxên kurdên li Helebê kiriye. Di hemen rojê de ev komên girêdayî hikûmeta veguhêz bi droneke kamîkazeyê herêma Şiqêf a ku li bakurê taxa Şêxmeqsûdê ye bombebaran kir.

Di encamê de du birayên bi navê Mihemed Ridwan Îbrahîm û Rizgar Ridwan Îbrahîm birîndar bûne. Li gorî agahiyên ku ji aliyê hêzên ewlekariya hundirîn ên li Helebê ku ji ajansa ANFê re ragihandine, komên ser bi hikûmeta veguhêz çar caran li pey hev êriş birin ser taxa Şêxmeqsûdê kirine û di encamê de kesekî jiyana xwe ji dest daye û du kes jî birîndar bûne.

Di heman demê de di nav kesên ku di êrîşên komên hikûmeta demkî û Tirkiyê de ku li hemberê taxên Şêxmeqsûd û Benî Zêdê de birîndar bûn, du zarok jî hebûn, Komên girêdayî hikûmeta demkî ya Sûriyeyê ji saetên sibeha 6ê kanûnê ve bi obus, top û dronan taxên Şêxmeqsûd û Benî Zêde bombebaran kirine. Di encama bombebaranê de jineke kurd jiyana xwe ji dest dide gelek kes birîndar bûne.

### 7ê çileyê
Êrişên komên girêdayê hikûmeta demkî di 7ê kanûnê de careke din dîsa li taxên Şêxmeqsûd û Eşrefiyê û Benî Zêdeyê li ser kurdan berdewam kiriye. Li gorî raporên ku di ajansa ANFê de hatiye weşandin heşt kesan jiyana ji dest daye û 55 kes jî birîndar bûne.

Di nava rojê de êrişên komên çekdar ên hikûmeta demkî yên ku ji aliyê Tirkiyê ve hatine perwerdekirin, li ser taxên Şêxmeqsûd, Eşrefiyê û Benî Zêdeyê berdewam kiriye. Di êrişan de qadên sivîlan û binesaziya taxan bêserûber hatine bombebarankirin.

Li gorî nûçeyên ku di Ajansa Nûçeyan a Hawar de di êrişan de şêniyek din bi navê Osman Îbrahîm Misirî jiyana xwe ji dest daye û şêniya bi navê Cemîl Ebduselam Rezo jî birîndar bûye.

Li gorî agahiyên li ser ajansên nûçeyan hatine weşandin komên çekdar ên hikûmeta demkî ya Sûriyê yên bi piştgiriya Tirkiyê malbatên ku ji ber êrişan ji taxan derketine, li derdora taxên Şêxmeqsûd û Eşrefiyê direvînin.

### 8ê çileyê
Li gorî nûçeyên ku di Anjansa Nûçeyan a Firatê (ANF) ve hatiye weşandin komên girêdayî hikûmeta demkî ya Sûriyeyê ji bo ku êrîşî kurdên li Helebê dikin ji aliyê Tirkiyê ve têne destekkirin. Ev komên ku berê di gelek tawan ên li dijî elewî û durziyên Sûriyê tawanên şer kirine bêyî navber êrîşê taxên Şêxmeqsûd, Eşrefiyê û Benî Zêd ên Helebê kirine. Hatiye diyarkirin ku di encama êrîşa drona bombekirî de du sivîl birîndar bûne.

Ji aliyê komên girêdayê hikûmeta demkî bi dronan taxa Benî Zêd a Helebê hatiye bombebarankirin. Di dîmenan de hatiye dîtin ku du sivîl ji ber êrîşa çekdarên hikûmeta demkî birîdar bûne û hêzên ewlekariya hundirîn hewl didin ku wan rakin nexweşxaneyê. Di heman de di nûçeyan de hatiye ragihamdin kuji ber êrîşên komên hikûmeta demkî agir bi avahiyên kurdan ketiye. Di encama êrîşan de heta 8ê kanûna paşîn heşt kes jiyana xwe ji dest dane û 57 kes jî birîdar bûne ku di nav wan de jin û zarokê jî hene.

### 9ê çileyê
Komên girêdayî hikûmeta demkî ya Şamê ku ji aliyê Tirkiyê ve têne piştgirîkirin, di roja 9ê kanûna paşîn de jî bi tank û topan êrîşî kurdên Şêxmeqsûdê dikin. Di heman demê de hinek komên ku hewl dane derbasî taxa Şêxmeqsûdê bibin di navbera wan û hêzên ewlekariya hundirîn a taxa Şêxmeqsûdê de şer derdikeve. Navenda ragihandinê ya hêzên ewlekariya hundirîn a Taxên Şêxmeqsud û Eşrefiyê diyar kirine ku komên hikûmeta demkî bi top, tank û çekên giran êrîşî Şêxmeqsûd dikin.

Di encama êrîşên komên hikûmeta demkî ya Şamê de, li Şêxmeqsûd avahiyek bi ser malbatekê de hilweşiya. Birîndarên ku piranî ji wan zarok bûn, 16 saetan di bin kavilan de man û bavê zarokan jiyana xwe ji dest daye.

Nexweşxaneya Şehîd Xalid Fecir a li taxa Şêxmeqsûdê ya Helebê ji aliyê komên girêdayî hikûmeta demkî ya Şamê be bi caran hatiye topbarankirin ku zêdetirî 70 birîndar ên sivîl di nexweşxaneyê de bûn û jiyana wan di bin xetereyê de bûn. Ji aliyê rêveberiya nexweşxaneya Şehîd Xelid Fecir ve hatiye diyarkirin ku di encama êrîşên komên girêdayî hikûmeta demkî ya Şamê de çend xebatkarên tenduristiyê ya wan jiyana xwe ji dest dane.

Li gorî raporên ku di Ajansa Nûçeyan a Hawarê de hatine weşandin êrîşa li hemberî taxa Şêxmeqsûdê ji danê nîvro ve zêde û dijwar bûne ku bi taybet li dijî nexweşxaneyê ku tenê di roja 9ê kanûna paşîn de pênc caran hatiye topbarankirin. Ji ber êrîşa komên hikûmeta demkî nexweşxane neçar maye ku ji xizmetê derkeve.

Ji 8ê kanûnê ve ji ber êrîşên komên çekdarî ve elektrîk a nexweşxaneyê qut bûye ku xebat û karên tîmên tibî zehmet û asteng kiriye. Di heman demê de li nexweşxaneyê cenazeyên sê sivîlên bi navê Edan Arif Osman, Elî Henîf Osman û Oriya Ebdulhenan Horo ku ji ber ji ber êrişên komên hikûmeta demkî hatine kuştin di nexweşxaneya di bin êrîşan de maye.

### 10ê çileyê
Li gorî nûçeyên ku ji aliyê Ajansa Nûçeyan a Hawarê (ANHA) ve hatiye weşandin komên girêdayî hikûmeta demkî ya Şamê ku bi alikariya Tirkiyeyê êrîşê kurdan dike, bi hemî cure çekên giran êrişên xwe yên li ser taxa Şêxmeqsudê berdewam kiriye.

Di roja 10ê kanûna paşîn de ev komên çekdar herî zêde nexweşxaneya Şehîd Xalid Fecir hatiye bombebaran kirin. Hatiye diyarkirin ku nêzîkê 100 birîndar ku di wan de zarok û jin hebûn, di bin bombebaranê de dimînin.

Di heman demê de, di roja 10ê kanûna paşîn de di dîmenan de hatiye dîtin ku Tirkiyê rasterast bi balefirên bê mirov êrîşê kurdên Şêxmeqsûdê dike. Hatiye diyarkirin ku balafirên bê mirov ên Tirkiyeyê taxa Şêxmeqsudê bombebaran kiriye.

Li gorî agahiyên li ser ajansên nûçeyan de hatiye weşandin di roja 10ê kanûna paşîn de li taxa Eşrefiyê ya Helebê, gerînendeyê nexweşxaneya Şehîd Osman, Ednan Osman û biraziyê wî yê dermansaz, Elî Osman ji aliyê komên girêdayî hikûmeta demkî ya Şamê ve hatine kuştin.

Li gorî dîmenên ku kamerayên televîzyonan digirin di nav komên hikûmeta demkî ya Şamê de ku bi alikariya Tirkiyeyê êrişî Şêxmeqsûdê û Eşrefiyê kirine de, endamên DAÎŞê cih girtine. Di dîmenên ku derketine holê de endamên DAÎŞê xwe venaşêrin û li ser cilên wan sembolên DAÎŞê hene.
## Binpêkirinên mafên mirovan û tawanên şer
### Raporên Çavdêrgeha Sûrî ya Mafên Mirovan
Çavdêrgeha Sûrî ya Mafên Mirovan (SOHR) hejmarek binpêkirinên mafên mirovan û kiryarên ku wekî sûcên şer hatiye binavkirin belge kiriye û diyar kiriye ku ev ji aliyê komên çekdarên girdayê hikûmeta demkî ya Şamê ve hatine kirin.  SOHRê rapor kiriye ku  bombebaranên hikûmeta demkî ya Şamê ya li ser deverên niştecihbûnê yên qerebalix ên Şêx Meqsûd û Eşrefiyê bûne sedema ziyanên madî yên berfireh, koçberbûna sivîlan û kuştina sivîlan.

Êrîşên dubarekirî yên bi çekên giran ên ku ji aliyê hêzên hikûmeta demkî ya Şamê ve li ser nexweşxaneya Şehîd Xalid Fecr a li Şêx Meqsûdê, nexweşxaneyê ji xizmetê derxistiye û ev yek jî tirsa karesateke mirovî zêde kiriye. Di nav êrîşan de armancgirtina jeneratora nexweşxaneyê jî hebû ku aliyê droneke xwekuj a komên girêdayî hikûmeta demkî Şamê ve hatibû armanc girtin. Di dema êrîşên de dixtoran diyar kiriye ku li derdora nexweşxaneyê û hundirê nexweşxaneyê "dîmenên tirsnak heye ku xwîn li her derê û birîndar li erdê di nav fişareke mezin de ne û kêmasiyeke giran a kelûpelên bijîşkî hene" nîşan didin û bang li civaka navneteweyî kiribûn ku berpirsiyariyên xwe yên mirovî û yasayî bicih bînin.

Li gorî agahiyan du karmendên Nexweşxaneya Osman a Eşrefiyê dema ku hêzên hikûmetê ketin nav taxan, hatine kuştin û komên êrîşkarên Sûriyeyê daxwaza Heyva Sor a Kurd û Heyva Sor a Sûriyeyê ya ji bo derxistina sivîlên birîndar ji taxên dorpêçkirî red kiriye. Tawanên şer ên li hemberî ser şervanên kurd jî hatine belgekirin ku di nav de cendekê şervanekî kurd hebû ku bi têlekê bi erdê ve hatibû kişandin û heqaret lê hatibû kirin. Di vîdyoyeke din de jî tê dîtin ku li ser înternetê belav bûye nîşan didin ku komên girêdayî hikûmeta demkî ya Şamê endama asayîşê ya jin ji avahiyekê di nav heqaret û sloganên DAÎŞê de ji avahiyê ve diavêjin. Sivîlên ku ji taxa Şêx Meqsûd reviyan ji aliyê hêzên hikûmetê ve hatin komkirin û ji ber "sedemên propagandayê" ji aliyê medyaya dewletê ve di dîmenekî şermîner de hatin kişandin, çend ji wan paşê hatin girtin û bo cihên nenas hatibûn veguhastin.

## Çavkanî

Kategorî:Êrîşên li dijî kurdan
Kategorî:Êrîşên li dijî sivîlan
Kategorî:Hêzên Sûriya Demokratîk
Kategorî:Şerên li dijî kurdan
Kategorî:Tawanên şer
Kategorî:Tawanên şer ên li dijî kurdan
Kategorî:Tawanên şer ên Tirkiyeyê
Kategorî:2026 li Sûriyê